KOMISIJOS REGLAMENTAS (EB) Nr. 1537/2007
2007 m. gruodžio 20 d.
dėl kompensacinių išmokų skyrimo gamintojų organizacijoms už tunus, pateiktus perdirbamosios pramonės įmonėms 2007 m. sausio 1 d. - kovo 31 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo (1), ypač į jo 27 straipsnio 6 dalį,
kadangi:
(1)
Reglamento (EB) Nr. 104/2000 27 straipsnyje numatyta kompensacinė išmoka tam tikromis sąlygomis gali būti suteikiama Bendrijos tunų gamintojų organizacijoms už perdirbamosios pramonės įmonėms pateiktus tunų kiekius per kalendorinių metų ketvirtį, kurio metu yra fiksuojama kaina, kai tuo pat metu Bendrijos rinkoje vidutinė pardavimo kaina ir importo kaina, prireikus apskaičiuota su jai taikomu kompensaciniu mokesčiu, yra mažesnė už 87 % atitinkamo produkto Bendrijos gamintojo kainos.
(2)
Išanalizavus padėtį Bendrijos rinkoje padaryta išvada, kad nuo 2007 m. nuo sausio 1 d. iki kovo 31 d. ilgapelekių tunų (Thunnus alalunga) ir vidutinė ketvirčio rinkos pardavimo kaina, ir Reglamento (EB) Nr. 104/2000 27 straipsnyje numatyta importo kaina buvo žemesnės negu 87 % Bendrijos gamintojo kainos, nustatytos Tarybos reglamentu (EB) Nr. 1969/2006 (2).
(3)
Operacijos, į kurias reikia atsižvelgti apskaičiuojant išmokos dydį, yra pardavimas, kurio sąskaitose faktūrose nurodytos atitinkamo ketvirčio datos ir kurios buvo panaudotos vidutinei mėnesinei pardavimo kainai apskaičiuoti remiantis 2001 m. lapkričio 9 d. Komisijos reglamento (EB) Nr. 2183/2001, nustatančio Tarybos reglamento (EB) Nr. 104/2000 dėl išsamių kompensacijų teikimo už perdirbimo pramonei skirtą tuną taikymo taisykles (3), 4 straipsniu.
(4)
Remiantis Reglamento (EB) Nr. 104/2000 27 straipsnio 2 dalimi išmokos dydis bet kokiu atveju negali viršyti orientacinio ribinio dydžio ir atitinkamo produkto vidutinės pardavimo kainos Bendrijos rinkoje skirtumo arba vienodo dydžio, sudarančio 12 % to ribinio dydžio.
(5)
Kiekiai, už kuriuos gali būti mokama kompensacinė išmoka, per atitinkamą ketvirtį negali viršyti Reglamento (EB) Nr. 104/2000 27 straipsnio 3 dalyje nustatytų ribų.
(6)
Bendrijos muitų teritorijoje įsisteigusioms perdirbamosios pramonės įmonėms parduoti ir pateikti ilgapelekių tunų (Thunnus alalunga) kiekiai per atitinkamą ketvirtį buvo didesni už per tą patį trejų ankstesnių žvejybos metų ketvirtį parduotus ir pateiktus kiekius. Kadangi tie kiekiai viršija Reglamento (EB) Nr. 104/2000 27 straipsnio 3 dalyje nustatytą ribą, bendras kiekis, už kurį gali būti mokama išmoka, turėtų būti apribotas.
(7)
Apskaičiuojant kiekvienai gamintojų organizacijai mokamos išmokos dydį, taikomos Reglamento (EB) Nr. 104/2000 27 straipsnio 4 dalyje nustatytos ribos, todėl reikėtų paskirstyti kiekius, už kuriuos gali būti skiriama išmoka, atitinkamoms gamintojų organizacijoms pagal jų gamybos apimtis per tą patį atitinkamai 2004, 2005 ir 2006 žvejybos metų ketvirtį.
(8)
Šiame reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Už ilgapelekius tunus (Thunnus alalunga) už 2007 m. sausio 1 d. - kovo 31 d. laikotarpį yra suteikiama Reglamento (EB) Nr. 104/2000 27 straipsnyje nustatyta kompensacinė išmoka.
Didžiausias išmokos dydis pagal Reglamento (EB) Nr. 104/2000 27 straipsnio 2 dalies pirmą ir antrą įtraukas yra 5 EUR už toną.
2 straipsnis
1. Bendras kiekis, už kurį gali būti mokama kompensacinė išmoka, yra 34,320 ilgapelekių tunų (Thunnus alalunga) tonų.
2. Bendras kiekis padalijamas atitinkamoms gamintojų organizacijoms taip, kaip nurodyta priede.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 20 d.